ལེའུ་ཉེར་གཉིས་པའི་ནང་།དེ་ལ་ཀླུ་ཁང་པས་གནས་ཚུལ་གུང་བསྒྲིགས་ཏེ་དབྱིན་ཇི་ཡིས་ཚ་རོང་ལ་དམག་དཔུང་བེད་སྤྱད་ནས་གཞུང་གི་དབང་ཆ་འཕྲོག་དགོས་པའི་ངན་བསླབ་རྒྱག་བཞིན་པའི་ཕྱོགས་བསྡོམས་གནང་ཡོད་པར་སྙམ་སྟེ།སྐབས་དེར་དེ་ལྟ་བུའི་ལྐོག་ཇུས་དང་ས་འོག་དར་ཐག་གི་ལས་ཀ་སྒྲུབ་པ་ནི་རྒྱུན་མཐོང་གི་གནས་ཚུལ་དུ་གྱུར་ཡོད།ཅེས་གསུངས་པ་ལྟར།རྒྱ་གར་དབྱིན་གཞུང་གིས་དམག་སྤྱི་ཚ་རོང་ཟླ་བཟང་དགྲ་འདུལ་ལ་བོད་གཞུང་གི་དབང་ཆ་འཕྲོག་དགོས་པའི་ངན་བསླབ་བརྒྱབས་ཡོད་པ་དང་།དེའི་རྐྱེན་གྱིས་༸གོང་ས་བཅུ་གསུམ་པ་ཆེན་པོས་ཚ་རོང་གི་བཀའ་བློན་དང་དམག་སྤྱིའི་གོ་གནས་གཉིས་ཀ་ཕྱིར་འཐེན་མཛད་པའི་ལོ་རྒྱུས་ཡོད་པ་དེའང་དབྱིན་ཇིས་བོད་མི་ནང་ཁུལ་ལ་འཁྲུག་རྐྱེན་བཟོས་པ་ཞིག་རེད།